Document ID: 32007D0486

KOMISIJAS LĒMUMS
(2006. gada 20. decembris)
par procedūru saskaņā ar Eiropas Ogļu un tērauda kopienas dibināšanas līguma 65. pantu
(Lieta COMP/F/39.234 - Papildmaksa par sakausējumiem - atkārtota pieņemšana)
(izziņots ar dokumenta numuru K(2006) 6765)
(Autentisks ir tikai teksts vācu valodā)
(2007/486/EK)
Komisija 2006. gada 20. decembrī pieņēma lēmumu saistībā ar EOTK Līguma 65. pantā izklāstīto procedūru. Atbilstoši Padomes Regulas (EK) Nr. 1/2003 (1) 30. panta noteikumiem Komisija šajā dokumentā publicē pušu nosaukumus un lēmuma galveno saturu, tostarp uzliktās sodanaudas, vienlaikus ņemot vērā uzņēmumu likumīgās tiesības aizsargāt savas uzņēmējdarbības intereses. Lēmuma pilns teksts, no kura ir dzēsta informācija, ko uzņēmums var pamatoti pieprasīt uzskatīt par komercnoslēpumu, ir atrodams Konkurences ģenerāldirektorāta tīmekļa vietnē http://europa.eu.int/comm/competition/index_en.html lietas autentiskajā valodā.
ADRESĀTS, PĀRKĀPĒJS UN PĀRKĀPUMS
(1)
Šis lēmums ir adresēts TKS (ThyssenKrupp Stainless AG) attiecībā uz TS-AG (Thyssen Stahl AG) rīcību. TKS ar tiešu paziņojumu Komisijai 1997. gada 23. jūlijā brīvprātīgi uzņēmās atbildību par TS-AG rīcību 1993.-1994. gadā.
(2)
TS-AG no 1993. gada 16. decembra līdz saimnieciskās darbības pārtraukšanai nerūsējošā tērauda nozarē 1994. gada 31. decembrī piedalījās EOTK līguma 65. panta vienā un ilgstošā pārkāpumā, nosakot cenas Rietumeiropas nerūsējošā tērauda nozarē izmantotajiem sakausējumiem.
PROCEDŪRA
(3)
Šis lēmums skar Komisijas 1998. gada 21. janvāra Lēmuma 98/247/EOTK atkārtotu pieņemšanu (2). Tiesa šo lēmumu daļēji anulēja (3) procesuālu iemeslu dēļ. Tiesa konstatēja, ka Komisija 1998. gadā ir uzlikusi TKS sodanaudu par TS-AG rīcību, nedodot TKS iespēju izteikties par šo rīcību pirms sodanaudas uzlikšanas. Ar to tika pārkāptas TKS tiesības tikt uzklausītam.
(4)
Komisija 2006. gada 24. aprīlī pieņēma TKS adresētu iebildumu nolūkā labot Tiesas minēto procesuālo kļūdu.
KARTEĻA DARBĪBA
(5)
Papildmaksa par sakausējumiem ir cenas elements, kas tika aprēķināts, pamatojoties uz sakausējumu cenām, un pieskaitīts nerūsējošā tērauda pamatcenai. Izmaksas par sakausējumiem (niķelis, hroms un molibdēns), ko lietoja nerūsējošā tērauda ražotāji, veidoja ļoti lielu daļu no kopējām ražošanas izmaksām. Šo sakausējumu cenas bija ārkārtīgi svārstīgas.
(6)
Sakausējumu un nerūsējošā tērauda cenas 1993. gadā strauji kritās. Niķeļa cenas 1993. gada septembrī sāka kāpt, un ražotāju peļņa ievērojami samazinājās. Lai to kompensētu, nerūsējošo plakano velmējumu ražotāji vienojās par sanāksmes noturēšanu Madridē 1993. gada 16. decembrī. Pēc tam notika vairākas ražotāju sanāksmes par to, kā aprēķināt un ieviest papildmaksu par sakausējumiem.
(7)
Lēmumā ir konstatēts, ka TS-AG kopā ar citiem uzņēmumiem saskaņoti grozīja un piemēroja atsauces vērtību sakausējumu papildmaksas aprēķināšanai. Tas bija konkurences ierobežošanas un kropļošanas objekts kopējā tirgū un ietekmēja to.
EOTK LĪGUMA PIEMĒROŠANA
(8)
Komisija uzskata, ka karteļa pārkāpumiem jāpiemēro EOTK materiālās normas, jo EOTK līgums bija spēkā pārkāpuma izdarīšanas laikā (1993.-1994. gadā). Nebija nekādas norādes, ka būtu jāpiemēro lex mitior.
TKS ATBILDĪBA PAR TS-AG
(9)
Lēmumā ir noteikts, ka TKS atbild par TS-AG rīcību saskaņā ar TKS 1997. gada 23. jūlija paziņojumu, un tiek precizēts, ka šis apstāklis nav saistīts ar tiesisko vai ekonomisko pēctecību.
(10)
EKT spriedumā 1997. gada paziņojums netika apstrīdēts, un šāds paziņojums nav arī pretrunā vispārīgiem tiesiskiem principiem vai Komisijas lēmumu pieņemšanas praksei.
NOILGUMA TERMIŅŠ
(11)
Lēmumā ir secināts, ka nepastāv priekšraksti par noilguma termiņiem saistībā ar Tiesas procedūru atlikšanu.
SODANAUDAS
Pamatsumma
Pārkāpuma smagums
(12)
Lai nodrošinātu nediskriminējošu attieksmi pret Lēmuma 98/247/EOTK adresātiem, pārkāpumu uzskata par nopietnu (sākuma summa - 4 miljoni euro).
Ilgums
(13)
Sākuma summu paaugstina par 10 %, jo pārkāpums ir noticis ilgāk par vienu gadu (no 1993. gada 16. decembra līdz 1994. gada 31. decembrim).
Atbildību mīkstinoši apstākļi
(14)
Saskaņā ar Lēmumu 98/247/EOTK sākuma summa tiek samazināta par 10 %, jo nozarē bija kritiska ekonomiskā situācija.
1996. gada paziņojuma par iecietību piemērošana
(15)
Piemērojot 1996. gada “Paziņojumu par atbrīvojumu no sodanaudas un sodanaudas samazināšanu karteļu gadījumos un ņemot vērā Pirmās instances tiesas spriedumu” (4), sodanaudu samazina vēl par 20 %, jo uzņēmums TKS ir palīdzējis Komisijai noskaidrot faktus. Tāpēc sodanauda ir EUR 3 168 000.

Labels: 2
4
1
11
15